Europas fremste eksperter på språkteknologi har kommet frem til at tretti av Europas åtti språk er i den digitale faresonen. Norsk er blant språkene i den laveste kategorien med "svak eller ikke-eksisterende støtte".

Den språkteknologiske støtten har blitt vurdert på fire forskjellige områder: Maskinoversettelse, taleteknologi, tekstanalyse og tilgjengeligheten av basisressurser for forskning på, og utvikling av, språkteknologi. Dette melder forskningsnettverket Meta.net.

Norge i laveste kategori

På området maskinoversettelse havnet norsk, sammen med andre mindre språk, i laveste kategori.

Ifølge Meta har altfor mange europeiske språk rett og slett ikke tilstrekkelige ressurser til å klare seg rent språkteknologisk.

Comon.dk skriver at språkteknologi er en stor del av hverdagen. Vi bruker det hver gang vi bruker stavekontroll, oversetter via Google Translate, skriver inn søkeord i nettlesere eller bruker GPS for å finne frem. Det er språkforskere som har gjort at dette er mulig.

Ikke nok data tilgjengelig

Disse forskerne er avhengige av store mengder data om språket de skal gjøre tilgjengelig og anvendelig på ulike teknologiske plattformer. Har de ikke tilgang til denne informasjonen, kan de heller ikke utvikle "redskaper" som virker.

- Når vi har behov for informasjon eller hjelp, bør vi bare kunne be om det, uansett hvor vi er. Ved å fjerne barrieren mellom mennesker og teknologi vil vi kunne forandre den verden vi lever i, skriver Meta i pressemeldingen.